Document ID: 31986L0199

Komisijas Astotā Direktīva
(1986. gada 26. marts),
ar ko tehnikas attīstībai pielāgo II, IV un VI pielikumu Padomes Direktīvā 76/768/EEK par dalībvalstu tiesību aktu tuvināšanu attiecībā uz kosmētikas līdzekļiem
(86/199/EEK)
EIROPAS KOPIENU KOMISIJA,
ņemot vērā Eiropas Ekonomikas kopienas dibināšanas līgumu,
ņemot vērā Padomes 1976. gada 27. jūlija Direktīvu 76/768/EEK par dalībvalstu tiesību aktu tuvināšanu attiecībā uz kosmētikas līdzekļiem [1], kurā jaunākie grozījumi izdarīti ar Direktīvu 86/179/EEK [2], un jo īpaši tās 5. pantu un 8. panta 2. punktu,
tā kā, lai aizsargātu sabiedrības veselību, jānosaka tīrības kritēriji heksahlorofēnam un triklokarbānam;
tā kā, balstoties uz pieejamo informāciju, var noteikti atļaut izmantot dažas provizoriski atļautās vielas un konservantus, bet citu vielu un konservantu izmantošana ir skaidri jāaizliedz vai jāatļauj tikai turpmāk precizētajā laikposmā;
tā kā šajā direktīvā paredzētie pasākumi saskan ar atzinumu, ko sniegusi Kosmētikas līdzekļu tirdzniecības tehnisko šķēršļu novēršanas un tehniskās modernizēšanas direktīvu komiteja,
IR PIEŅĒMUSI ŠO DIREKTĪVU.
1. pants
Direktīvu 76/768/EEK ar šo groza šādi:
1. Direktīvas II pielikumā 221. numuru aizstāj ar šādu: "221. Dzīvsudrabs un tā savienojumi, izņemot tos īpašos gadījumus, kas iekļauti V un VI pielikuma 1. daļā."
2. Direktīvas IV pielikuma 1. daļu un VI pielikuma 1. un 2. daļu aizstāj ar šīs direktīvas 1. un 2. pielikumu.
2. pants
1. Dalībvalstis veic nepieciešamos pasākumus, lai nodrošinātu to, ka Kopienā reģistrētie ražotāji vai ievedēji no 1988. gada 1. janvāra nelaiž tirgū produktus, kas neatbilst šīs direktīvas prasībām.
2. Dalībvalstīs veic nepieciešamos pasākumus, lai nodrošinātu to, ka 1. punktā minētie produkti nevar būt turpmāk pārdoti vai nodoti galapatērētājam pēc 1989. gada 31. decembra.
3. pants
1. Dalībvalstīs ne vēlāk kā 1986. gada 31. decembrī stājas spēkā normatīvie un administratīvie akti, kas vajadzīgi, lai ievērotu šīs Direktīvas noteikumus, un par to tās tūlīt informē Komisiju.
2. Dalībvalstis dara Komisijai zināmus to savu tiesību aktu noteikumus, ko tās pieņēmušas jomā, kuru reglamentē šī direktīva.
4. pants
Šī direktīva ir adresēta dalībvalstīm.
Briselē, 1986. gada 26. martā

Labels: 0
1
15
17